section_heading: Brak s Klaudijom Valoiskom
paragraph_text: Brak je kraljici Klaudiji donio malo radosti. Bila je stalno trudna dok se njezin razbludni suprug zabavljao s priležnicama i davao ton jednom od najrazuzdanijih dvorova toga doba. Budući da je bila boležljive naravi, većinu vremena provodila je u dvorcima daleko od kralja te bi dolazila kada bi njezina prisutnost bila nužna. Vrlo je pozorno pratila svoje dvorkinje, znajući da su u moralnom riziku nađu li se u blizini kralja Franje i njegovih dvorjana.